Na parofita e a rogoca na Turaga ni kaya, “Ko cei me’u tala, ia ko cei ena lako ena vuku i keitou?…” Sa sauma sara na taro ko ya ko koya ka kaya yani, “Koi au oqo, mo ni talai au.” Aisea 6:8
Na nodra bula na Daukaulotu kei ira na i talatala, e bula ni veitosoyaki, veitokiyaki, ka veilakoyaki. E sega kina na dabe, wele se moce vakayalo. Era tamata ni rogo-kaci ka dodonu me ra vakarau tu ena veigauna kece me ra lako ki na vanua ga era gadrevi mai kina. Sa i koya na yalo ni nodra vakacabori ira vaka i ira oqori, era yaco rawa kina o ira na Daukaulotu taumada, me ra mai vakatetea na i Tukutuku ni Agilosi e Lewe Tolu ki na veivanua butobuto ena Ceva ni Pasifika.
Ena yabaki 1906 sa kacivi kina o Misi Fulutoni me laki vakailesilesi e Ositerelia. Sa lesi o Misi Paka me sosomitaki koya ena i tutu va -Qase levu e Viti.
E rua vei ira na i matai ni ka sa vinakata ko koya me vakayacora taumada, aya:
1. Me laki talevi ira sara na lewe ni lotu ena nodra veikoro vakaitaukei.
2. Me rawa ni vakila vaka i koya se vaka e vei na kedra yawa eso na veikoro koya mai na Vu-ni-cakacaka e Suva.
Ena i taba gauna ko ya, ena i tekivu ni tinikaciwa na drau ni yabaki, e se bera kina ni ta na sala me kosova na loma i Viti Levu. Sa tekivutaka sara ko Misi Paka na nona cakacaka ni veitalevi ena nona taubaletaka kina sivia e dua na drau tolusagavulu vakacaca na maile, me tekivu sara mai Suva ka yaco ki Nabukadra, Kavula (Nakorotubu), Ra.
Ena dua tale na nona i lakolako balavu e muri, sa taubale cake kina ko koya vaka ki na veikau-loa, ena vica vata na siga, ki na loma ni vanua. E qalo kosova na veiuciwai lelevu kei na lalai. Cabeta na kena veidelana kei na veitokaitua, ka sotava na katakata levu ena vuku ni todra ni siga.
Na drakacece ni gaunisala kei na katakata ni draki , sa luvata kina na nona tarausese balavu na Qaselevu ka tokara ga edua na i sulu vakatoga me vaka i oro e tolona. Sa dradrakusikusi na yagona ka mavoa na qeteqete ni yavana. Ia na veika dredre kece e sotava ko ya e sega ni okata me ka levu. E bibi ka talei ga vua na nona yaco rawa ki Colo Noca ena koro vakaturaga mai Nukulau, me laki sotavi ira kina na lewe ni vanua. Vunau vei ira ka papitaisotaka sara kina e lewe ono era sa vakabauta na i Tukutuku ni Agilosi e Lewe Tolu.
E sega li ni o Jisu e vakarogotaka na vosa oqo, “Au sa kaya vei kemudou, sa tubu vakakina na reki ena matadra na agilosi ni Kalou, ena vuku ni tamata i valavala ca e le dua bau ga sa qai veivutuni.” Luke 15:10
Na taro e dodonu me da vakasamataka ko i keda kece na Dauveiqaravi vakalotu ena gauna oqo, me vaka ni da sa mai tomana cake tiko na cakacaka era a tekivutaka taumada o ira na Daukaulotu; ka me vaka talega ni da sa bula donuya tu na gauna ni veilakoyaki rawarawa ka totolo ena kedra vakayagataki na basi, na motoka, na idini cavu, kei na veika vaka kina. E vakaevei, era sa dautalevi tiko li ka vukei o ira na lewe ni lotu ena nodra vei vale, veikoro, vei vanua ni cakacaka, vanua ni teitei, o ira na i taba qase, o ira na vakaloloma, vale ni bula, vale ni veivesu, kei na veivanua kece era tiko kina o ira e dodonu me ra sikovi ka vukei?
Ni sa lako tale mai ko Jisu oqo na ka ena qai kaya vei ira era waraki Koya tu, “34 Ni lako mai, koi kemuni sa vakalougatataki vei Tamaqu, mo ni rawata na matanitu sa vakarautaki me nomuni mai nai vakatekivu kei vuravura: 35 ni kau a viakana, ka ni a solia mai vei au na kakana: au a viagunu, ka ni a vagunuvi au: au a vulagi, ka ni a kauti au ki vale: 36 luvawale, ka ni a vakasulumi au; au a tauvi-mate, ka ni a mai raici au: au a tiko e na vale ni veivesu, ka ni a lako mai vei au.”Maciu 25: 34-36
Era na qai tarogi Koya na Turaga ko ira na yalododonu ka kaya Vua, “Na gauna cava keimami a vakayacora kina na veika kecega oqo?”
“Ena qai vosa na Tui, ka kaya vei ira, Au sa kaya vakaidina vei kemuni, Ni kemuni a cakava vua e dua sa lailai vei ira na wekaqu oqo, ni a cakava vei au.” Tikina 40
Sa toso vinaka sara na qaravi ni veitabana era vakatavuvulitaki tiko ena koro-ni-vuli ni lotu e Buresala ena loma ni lima na yabaki sa sivi ko ya. Ia ena yabaki 1908, sa kacivi kina ko Misi Ka me i matai ni noda Daukaulotu ki na vanua butobuto mai Papua, ena vanua levu o Niu Kini. Sa digitaki talega kina ko Peni Tavodi, edua na turaga ni Navolau, Rakiraki, ena yasana vakaturaga o Ra, kei Aliti na nona marama, me rau laki nona i vukevuke mai kea.
Na Turaga e kaya na vosa oqo, “15 Sa sega talega ni tutuvaki na cina, ka me qai toka e ruku ni vakarau ni sila, e na kenai tutu ga; sa qai cinavi ira kecega sa tiko e vale. 16 Me caudre vakakina na nomudou rarama e na matadra na tamata, me ra raica na nomudou i valavala vinaka, ka vakarokorokotaka na Tamamudou sa tiko mai lomalagi.” Maciu 5:15, 16
O Peni Tavodi edua vei ira na cauravou e a curu taumada e Buresala ena i matai ni gauna e se qai dolavi vou kina. Na nona lesi me laki i Talatala ki Papua, sa tekivu me mai vakavotukana kina na i naki taumada ni kena tauyavu na koro-ni-vuli ko ya. Aya me ra mai maroroi, vakavulici, ka vakauqeti kina o ira me ra vakaitavi ena kena vakatetei na rarama ni Tukutuku ni Agilosi e Lewe Tolu, e Viti kei na veiyanuyanu ena Ceva ni Pasifika. Na talairawarawa nei Tavodi me laki vota vei ira na tani na dina ni Vosa ni Kalou, sa vakayacori kina na vosa nei Jisu ni a kaya, “Oi kemudou na rarama kei vuravura. Na koro sa tara toka e na ulu-ni-vanua sa sega ni tabonaki rawa.” Maciu 5:14
Namaka na kena i kuri e tarava
Touring through Colo, Fiji, in 1918. Calvin H. Parker in the foreground.
Picture from “Fulton’s Footprints in Fiji” by Eric Hare, Pacific Press (1985)
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn